אביגייל ברסלין

אביגייל קת'לין ברסלין (באנגלית: Abigail Kathleen Breslin; נולדה ב-14 באפריל 1996) היא שחקנית קולנוע אמריקאית ממוצא יהודי. על תפקידה בסרט "מיס סנשיין הקטנה" משנת 2006 קיבלה מועמדות לפרס אוסקר לשחקנית המשנה הטובה ביותר והפכה לאחת הצעירות שעשו זאת. ברסלין נולדה בניו יורק למשפחה ממוצא בריטי בעיקרה, אם כי סבתה מצד אביה הייתה יהודייה ומכך גם אביה יהודי. אימה קים (לבית וולש), מנהלת את הקריירה של בתה ואביה מייקל ברסלין הוא איש מחשבים. לה שני אחים גדולים, ראיין וספנסר ברסלין (אנ') שגם הוא שחקן. ברסלין קרויה על שמה של אביגייל אדמס, אשתו של נשיא ארצות הברית השני ג'ון אדמס. האחים לבית ברסלין מתגוררים בבית המשפחה שבניו יורק. אביה, מייקל, מת ב-26 בפברואר 2021 מסיבוכים הקשורים ל-COVID-19. ברסלין התחילה את קריירת המשחק שלה בגיל 3 כאשר השתתפה בפרסומת לרשת הצעצועים "טויס אר אס". בגיל 6 שיחקה לראשונה בסרט קולנוע, במותחן המסתורין של מ. נייט שאמלאן "סיינס". בסרט גילמה ברסלין את בתו של הכומר גרהאם הס. בשנת 2004 שיחקה את דמותה של שרה דייוויס בדרמה הרומנטית "המהפך של הלן" של הבמאי גארי מרשל. בשנת 2005 השתתפה בפרק של "הלוחשת לרוחות" בתור שרה, חברתה לכיתה של מלינדה והרוח הראשונה שהיא ראתה. בשנת 2006 שיחקה ברסלין בדרמה הקומית "מיס סנשיין הקטנה", בסרט גילמה ברסלין את דמותה של אוליב הובר ילדה קטנה עם אובססיה גדולה. אוליב חולמת לזכות בתחרות הילדה החמודה ביותר בארצות הברית. על תפקידה הייתה ברסלין בת ה-10 מועמדת לפרס אוסקר לשחקנית המשנה הטובה ביותר אחת השחקניות הצעירות ביותר שהיו מועמדות לפרס זה, בנוסף, הייתה ברסלין מועמדת לפרס באפט"א. ב-2007 שיחקה ברסלין בקומדיה הרומנטית "אהבה בתפריט". ב-2008 שיחקה בקומדיה "בטוח, אולי" ובקומדיית ההרפתקאות "האי של נים". בשנת 2009 שיחקה ברסלין בדרמה המבוססת על הרומן "שומרת אחותי", בסרט גילמה ברסלין את דמותה הספרותית של אנה פיטצג'רלד, נערה מתבגרת אשר תובעת את הוריה על מנת לקבל את הזכות לעשות בגופה כרצונה ולעזור לאחותה קייט, החולה בלוקמיה מגיל שנתיים. באותה שנה שיחקה בקומדיה השחורה "ברוכים הבאים לזומבילנד". בשנת 2011 שיחקה ברסלין בסרט "סילבסטר בניו יורק". בשנת 2013 יצא הסרט "הקריאה" ובו שיחקה ברסלין את קייסי וולסון, נערה שנחטפת ובמהלך כל הסרט מדברת עם מוקדנית מוקד החירום ג'ורדן טרנר (האלי ברי). בשנת 2015 שיחקה במותחן "הנערה הסופית" בתפקיד ראשי. החל מאותה שנה החלה להשתתף בסדרת האימה "מלכות הצעקה" כשחקנית ראשית בשם שאנל מספר 5, חברת אחווה KKT ושפוטה של שאנל. בנוסף, כיכבה בסרט האימה "מגי" לצד ארנולד שוורצנגר, שגילם את אביה. באפריל 2017, ברסלין אמרה בראיון שבן זוג לשעבר אנס אותה, ומאז היא מאובחנת בהפרעת דחק פוסט-טראומטית. היא הסבירה כי לא דיווחה על האונס באותה עת כי היא "הייתה בהלם מוחלט ובהכחשה מוחלטת" ו"חששה שלא יאמינו לה" מצד המשטרה, ושדאגה מפני פעולת נקם מצד התוקף. ב-23 בפברואר 2022 התארסה ברסלין לאירה קוניאנסקי, בן זוגה בחמש השנים האחרונות. מדיה וקבצים בנושא אביגייל ברסלין בוויקישיתוף אביגייל ברסלין, ברשת החברתית פייסבוק אביגייל ברסלין, ברשת החברתית אקס (טוויטר) אביגייל ברסלין, ברשת החברתית אינסטגרם אביגייל ברסלין, במסד הנתונים הקולנועיים IMDb (באנגלית) אביגייל ברסלין, באתר "אידיבי", מאגר הידע העברי לקולנוע ישראלי ועולמי אביגייל ברסלין, באתר AllMovie (באנגלית) אביגייל ברסלין, באתר Rotten Tomatoes (באנגלית) אביגייל ברסלין, באתר Box Office Mojo (באנגלית) אביגייל ברסלין, באתר Metacritic (באנגלית) אביגייל ברסלין, במסד הנתונים הקולנועיים KinoPoisk (ברוסית) אביגייל ברסלין, באתר Last.fm (באנגלית) אביגייל ברסלין, באתר AllMusic (באנגלית) אביגייל ברסלין, באתר MusicBrainz (באנגלית) אביגייל ברסלין, באתר Discogs (באנגלית) אביגייל ברסלין, באתר Genius אתר מעריצים ציפי שמילוביץ, לוס אנג'לס, מיס פרפקט: ריאיון עם הכוכבת אביגיל ברסלין, באתר Xnet‏, 22 באפריל 2013